Predkladacia správa

	Uzatvorenie Dohody medzi vládou Slovenskej republiky a vládou Poľskej republiky o vzájomnej ochrane utajovaných skutočností (ďalej len „Dohoda“) iniciovala slovenská strana  v roku 1997 v záujme zabezpečenia vzájomnej ochrany utajovaných skutočností. Prostredníctvom medzinárodnoprávneho odboru Ministerstva zahraničných vecí Slovenskej republiky bol poľskej strane zaslaný návrh Dohody, ktorý vypracovalo Ministerstvo vnútra Slovenskej republiky.
 	Dňa 27.9.2000 Ministerstvo vnútra SR obdržalo  odpoveď od poľskej strany s jej protinávrhom Dohody. V termíne 17. a 18.júla 2001 sa uskutočnilo v Bratislave prvé kolo expertných rokovaní, na ktorom bol dohodnutý predbežný text Dohody. Na základe uvedeného bol predbežný text Dohody zaslaný na medzirezortné pripomienkové konanie dotknutým rezortom (MH SR, MO SR, MS SR, MZV SR). Po vyhodnotení medzirezortného pripomienkového   konania (neboli uplatnené žiadne zásadné pripomienky, ostatné pripomienky boli spravidla zapracované) boli navrhnuté zmluvnej strane doplňujúce zmeny. Druhé kolo expertných rokovaní sa uskutočnilo v Poľskej republike 20.-21. februára 2002. Počas rokovaní sa delegácie dohodli a parafovali znenie návrhu Dohody. Obidve delegácie vyjadrili záujem o čo najskoršie podpísanie dohody.
	Dohoda sa uzatvára pre potrebu zaistiť vzájomnú ochranu všetkých utajovaných skutočností, ktoré boli určené podľa právneho poriadku štátu jednej zmluvnej strany a odovzdané do štátu druhej zmluvnej strany. Dohoda upravuje odovzdávanie a označovanie utajovaných skutočností a ustanovuje podmienky, za akých je možné oboznamovať sa s utajovanými skutočnosťami.
	Dohoda nemá finančný, ekonomický, enviromentálny vplyv ani vplyv na zamestnanosť. 
	Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s Ministerstvom zahraničných vecí SR  v súlade s platnými právnymi predpismi.
	Predložený návrh dohody zodpovedá záujmom zahraničnej politiky Slovenskej republiky a je vypracovaný v súlade s právnym poriadkom Slovenskej republiky a všeobecnými zásadami medzinárodného práva.